śrī-rādhāṣṭaka-stotram

śrī-sudarśana-cakrāvatārādyācārya-śrī-bhagavan-nimbāra-mahāmunīndra-praṇītaṁ

namas te śriyai rādhikāyai parāyai

namas te namas te mukunda-priyāyai |

sadānanda-rūpe prasīda tvam antaḥ-

prakāśe sphurantī mukundena sārdham ||1||

sva-vāsopahāraṁ yaśodā-sutaṁ vā

sva-dadhy-ādi-cauraṁ samārādhayantīm |

sva-dāmnodare yā babandhāśu nīvyā

prapadye nu dāmodara-preyasīṁ tām ||2||

durārādhyam ārādhya kṛṣṇaṁ vaśe taṁ

mahā-prema-pūreṇa rādhābhidhābhūḥ |

svayaṁ nāma-kīrtyā harau prema yacchat

prapannāya me kṛṣṇa-rūpe samakṣam ||3||

mukundas tvayā prema-ḍoreṇa baddhaḥ

pataṅgo yathā tvām anubhrāmyamāṇaḥ |

upakrīḍayan hārdam evānugacchan

kṛpāvartate kārayāto mayīṣṭim ||4||

vrajantīṁ sva-vṛndāvane nitya-kālaṁ

mukundena sākaṁ vidhāyāṅka-mālām |

samāmokṣyamāṇānukampā-kaṭākṣaiḥ

śriyaṁ cintaye saccidānanda-rūpām ||5||

mukundānurāgeṇa romāñcitāṅgair

ahaṁ vepyamānāṁ tanu-sveda-bindum |

mahā-hārda-vṛṣṭyā kṛpāpāṅga-dṛṣṭyā

samālokayantīṁ kadā māṁ vicakṣe ||6||

yad aṅkāvaloke mahā-lālasaughaṁ

mukundaḥ karoti svayaṁ dhyeya-pādaḥ |

padaṁ rādhike te sadā darśayāntar-

hṛdi-sthaṁ namantaṁ kirad-rociṣaṁ mām ||7||

sadā rādhikā-nāma jihvāgrataḥ syāt

sadā rādhikā-rūpam akṣy-agra āstām |

śrutau rādhikā-kīrtir antaḥ-svabhāve

guṇā rādhikāyāḥ śriyā etad īhe ||8||

idaṁ tv aṣṭakaṁ rādhikāyāḥ priyāyāḥ

paṭheyuḥ sadaivaṁ hi dāmodarasya |

sutiṣṭhanti vṛndāvane kṛṣṇa-dhāmni

sakhī-mūrtayo yugma-sevānukūlāḥ ||9||